CELEX: 62021CN0551
Language: mt
Date: 2021-09-07 00:00:00
Title: Kawża C-551/21: Rikors ippreżentat fis-7 ta’ Settembru 2021 – Il-Kummissjoni Ewropea vs Il-Kunsill tal-Unjoni Ewropea

15.11.2021   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 462/27
            
         
      Rikors ippreżentat fis-7 ta’ Settembru 2021 – Il-Kummissjoni Ewropea vs Il-Kunsill tal-Unjoni Ewropea
      (Kawża C-551/21)
      (2021/C 462/32)
      Lingwa tal-kawża: l-Ingliż
      
         Partijiet
      
      
         Rikorrent: Il-Kummissjoni Ewropea (rappreżentanti: A. Bouquet, B. Hofstötter, T. Ramopoulos, A. Stobiecka-Kuik, aġenti)
      
         Konvenut: Il-Kunsill tal-Unjoni Ewropea
      
         Talbiet
      
      
                  —
               
               
                  tannulla l-Artikolu 2 tad-Deċiżjoni tal-Kunsill (UE) 2021/1117 tat-28 ta’ Ġunju 2021 dwar l-iffirmar, f’isem l-Unjoni Ewropea, u l-applikazzjoni provviżorja tal-Protokoll ta’ implimentazzjoni tal-Ftehim ta’ Sħubija għas-settur tas-sajd bejn ir-Repubblika tal-Gabon u l-Komunità Ewropea (2021-2026) (1), u n-nomina mill-Kunsill permezz tal-President tiegħu, tal-Ambaxxatur Portugiż bħala l-persuna awtorizzata tiffirma l-Protokoll, kif sar fid-29 ta’ Ġunju 2021, u
               
            
                  —
               
               
                  tikkundanna lill-Kunsill għall-ispejjeż.
               
            
         Motivi u argumenti prinċipali
      
      Permezz tal-ewwel motiv u dak prinċipali tagħha l-Kummissjoni ssostni li l-Kunsill kiser (a) is-setgħat ta’ rappreżentanza esterna tal-Kummissjoni taħt l-Artikolu 17 TUE flimkien mal-bilanċ interistituzzjonali u l-prinċipju ta’ attribuzzjoni istituzzjonali tas-setgħat kif stabbilit fl-Artikolu 13(2) TUE, kif ukoll (b) ir-rekwiżit tal-unità tar-rappreżentanza esterna li jirriżulta mill-prinċipju ta’ kooperazzjoni leali bejn l-Unjoni u l-Istati Membri tagħha. Il-Kummissjoni ssostni, l-ewwel, li l-Kunsill wettaq żball ta’ liġi li jikser il-prerogattivi tal-Kummissjoni meta adotta l-Artikolu 2 tad-Deċiżjoni (UE) 2021/117 tat-28 ta’ Ġunju 2021, kif emendata, u meta nnomina, permezz tal-President tiegħu, abbażi ta’ din id-dispożizzjoni, lill-Ambaxxatur Portugiż bħala l-persuna awtorizzata tiffirma f’isem l-Unjoni (u anki tiffirma biss) il-Protokoll ta’ Implimentazzjoni mal-Gabon, minflok il-Kummissjoni. It-tieni, il-Kummissjoni tafferma li, b’dan il-mod, il-Kunsill ħoloq konfużjoni mal-imsieħba esterni tal-Unjoni fir-rigward ta’ liema istituzzjoni tal-Unjoni għandha tiżgura r-rappreżentanza esterna tal-Unjoni peress li nnomina lill-Presidenza b’rotazzjoni tal-Kunsill fil-persuna tal-Ambaxxatur Portugiż u b’hekk ħoloq dubji dwar in-natura ġuridika tas-setgħat tal-Unjoni fl-oqsma ta’ kompetenza tagħha sabiex tikkonkludi b’mod awtonomu ftehimiet internazzjonali bħala persuna ġuridika internazzjonali sħiħa u kompluta u mhux bħala rappreżentanta tal-Istati Membri tagħha. B’dan il-mod, il-Kunsill ippreġudika l-effettività, il-kredibbiltà u r-reputazzjoni tal-Unjoni fix-xena internazzjonali.
      Permezz tat-tieni motiv tagħha l-Kummissjoni ssostni li l-Kunsill kiser (a) l-obbligu ta’ motivazzjoni u r-rekwiżit ta’ pubbliċità, stabbiliti fl-Artikoli 296 u 297 TFUE, u (b) il-prinċipju ta’ kooperazzjoni leali bejn l-istituzzjonijiet stabbilit fl-Artikolu 13(2) TUE. Il-Kummissjoni ssostni l-ewwel, li l-Kunsill naqas milli jagħti r-raġunijiet li għalihom huwa ddeċieda li jinnomina lill-Ambaxxatur Portugiż sabiex jiffirma f’isem l-Unjoni u naqas milli jirrendi pubbliku b’mod adatt tali deċiżjoni billi jippubblikaha jew jinnotifikaha lill-Kummissjoni, u, it-tieni, li l-Kunsill naqas milli jikkonsulta mal-Kummissjoni dwar l-intenzjoni tiegħu li jinnomina lill-Ambaxxatur Portugiż sabiex jiffirma f’isem l-Unjoni.
      
         (1)  ĠU 2021, L 242, p. 3.